奉同原甫鄆州樂郊
作者：韓維
朝代：宋

paragraphs: 詩人歌樂郊，以政不以遊。
太守名是地，豈非爲民謀。
下車布條教，惠愛春風柔。
丹筆平枉訟，赭衣息奸偷。
政和歲亦豐，閭里舞且謳。
及我閑暇時，駕言此淹留。
雜花艷暄朝，翠竹鮮霜秋。
有臺下觀漁，有堂前抗侯。
觴斝既紛錯，管鼓亦喧啾。
都人從公來，小大畢休休。
施設苟異此，且爲民所仇。
臺高池益深，不若墟與丘。
賢而後能樂，軻言良有由。
聊書太守意，庶幾來者求。